google/wiki40b huggingface dataset:
Serra da estrelahund

Opprinnelse og alder

Typen stammer fra områder i fjellkjeden Serra da Estrela og regnes som en av de eldste hunderasene på Den iberiske halvøya, der bøndene gjennom århundre har drevet avl med rasen på grunn av dens egenskaper som vokterhund og vakthund. Det finnes ingen dokumentasjon på at slike hunder fantes utenfor hjemlandets grenser før etter 1972, da det ble eksportert noen hunder til USA. Til Norge kom rasen først i 1979, men den har aldri blitt populær her.
Rasestandarden for FCI er fra 20. desember 1966. Den første forsøket på en rasestandard stammer fra 1922, men en offisiell standard fikk rasen først i 1933.

Utseende, anatomi og fysikk

Serra da Estrelahund er en storvokst og kraftig molosser av type. Den finnes i en korthårsvariant og en langhårsvariant, som ellers har samme rasestandard. Korhårsvarianten stammer opprinnelig fra den nordre delen av Serra da Estrela, mens langhårsvarianten stammer fra de sørlige strøkene av fjellkjeden.
Hannene blir omkring 65-72 cm i skulderhøyde og veier normalt 40-50 kg. Tispene blir omkring 62-68 cm i skulderhøyde og veier normalt 30-40 kg.

Bruksområde

Rasen er en utmerket brukshund som egner seg spesielt godt som vokterhund (territorialvokter), vakthund og trekkhund. Den har også egenskaper som kløvhund og jakthund, men den har aldri vært avlet for slike formål. Den har dessuten kvaliteter som familiehund og utstillingshund, selv om den nok passer best for svært erfarne hundefolk.

Lynne og væremåte

Serra da Estrelahund kan være aggressiv mot fremmede og passer best som familiehund for mennesker som har erfaring med hunder som har primitiv atferd. Rasen passer imidlertid best som brukshund og bør ha oppgaver som den er avlet for, for å trives. For de rette vil den imidlertid kunne utgjøre den perfekte familiehund. Pelsen trenger daglig vedlikehold.
Landhockey under Middelhavslekene 1955

Landhockey under Middelhavslekene 1955. Landhockey var en av flere sporter under de andre Middelhavslekene som ble arrangert i Barcelona i Spania i perioden 15. til 25. juli 1955. Det var første gangen som landhockey var med på programmet i Middelhavslekene. Det var kun herrelag som deltok i landhockeyturneringen.
Dihirpa

Utseende

Nokså store (vingespenn ca. 80 millimeter), brune påfuglspinnere uten øyeflekker på vingene. Begge vingepar har en bølgete, mørkere brunt tverrbånd, forvingen har en kort, lys skråflekk.

Utbredelse

Slekten er utbredt i Sør-Amerika (Colombia).
Ulvøtangen

Ulvøtangen, eller Ulvøytangen, er et nes og en badeplass på østkysten av Nøtterøy i Færder kommune. Den befinner seg i Bjerkøysundet, nord for Ulvøåsen og like sør for Knarberg. Ulvøtangen har flere små sandstrender mellom svaberg.
Manchester-kode

Manchester-kode er en metode for å kode signaler sendt over en linje der hvert bit er enten lavt og så høyt eller høyt og så lavt. Måten å kode på gjør at man ikke trenger en likespenningskomponent. Elektriske overføringer ved bruk av Manchester-koding kan derfor enkelt brukes sammen med galvaniske skiller.
Manchester-kode har fått navnet etter Universitetet i Manchester der det ble brukt til å lagre data på Manchester Mark 1 datamaskinen.
Manchester-koding brukes bl.a. i 10BASE-T Ethernet, til IR-protokoller og RFID, men krever mye båndbredde som gjør den mindre egnet for høye datarater.
Pinckneyville kraftverk

Pinckneyville kraftverk er et varmekraftverk i Perry County, i delstaten Illinois i det nordlige USA. Anlegget har en installert produksjonskapasitet på 325 MW fordelt på 8 turbiner, på 40 – 50 MW hver. Operatør er energiselskapet Union Electric Co. 
Det stod ferdig utbygd i 2001. Brenselkilden er hovedsakelig naturgass.
Korsfarerstat

Spania

Da statene på Den iberiske halvøy var opptatt med den såkalte «Reconquista» dukket det opp mange forskjellige riker, som blant annet Kongedømmet Valencia

Kypros

Under det tredje korstog ble Kongedømmet Kypros opprettet. Richard Løvehjerte erobret Kypros mens han var på vei til Det hellige land, og øya ble styrt av etterkommerne av Jerusalems konger helt til 1489.
St. Johannes Døperens kirke (Sandefjord)

Den metodistiske perioden

Metodistene hadde i en stund hatt sine møter på forskjellige steder i Sandefjord, men formelt ble menigheten i Sandefjord offisielt stiftet 2. oktober 1895 i Holtelokalet i Kongensgate 24. Også etter stiftelsen møttes menigheten i forskjellige leide lokaler, og holdt også fra tid til annen friluftsgudstjeneste. I 1907 ble det påbegynt innsamling til egen kirke. Tomten ble sikret i 1907. I 1916 var byggefondet på 31.000 kr., og beslutningen om å bygge ble tatt. Arkitekt Haldor Larsen Børve ble satt på oppgaven. Byggemelding ble datert 13. november 1916, men allerede 15. august samme år var grunnsteinen blitt lagt ned under en seremoni ledet av metodistenes tilsynsmann pastor Bernhart Svendsen. Den 1. november 1917 var sokkeletasjen innviet, og den 5. mai 1918 hele bygningen.
Metodistene nedla menigheten i 2011. De hadde også etter salget til katolikkene benyttet kirken til sine gudstjenester og samlinger.

Den katolske perioden

24. juni 2010, på Johannes Døperens festdag, ble St. Johannes Døperen menighet skilt ut som egen katolsk menighet fra St. Olav menighet i Tønsberg, med på den tiden rundt 500 registrerte katolikker. I tillegg kom det et ukjent antall ikke-registrerte katolikker, særlig polakker. Ved inngangen av 2014 var det registrert ca 1600 katolikker i menigheten, som foruten Sandefjord kommune også omfattet Kodal og en del av Stokke kommune. Etter at kommunene Sandefjord, Andebu og Stogge ble sammenslått, ble den katolske sognegrense flyttet etter og gjort lik nye Sandefjords. Pr. 27 mai 2019 var antallet registrerte katolikker innen menigheten på 2304; de største segmenter født i Polen (689), Litauen (629), Norge (478), Filippinene (142) og Vietnam (63).
Sonoko Chiba

Landslaget

Sonoko Chiba spilte 5 landskamper for Japans kvinnelandslag.
Gymnastikk under Asialekene 1986

Gymnastikk under Asialekene 1986. Gymnastikk var en av flere sporter under de tiende Asialekene som ble arrangert i Seuol i Sør-Korea. Det var fjerde gangen som gymnastikk var på programmet under Asialekene og det ble kun konkurrert i turn. Turnkonkurransene ble avviklet i perioden 21. til 24. september 1986. Det var totalt fjorten øvelser, åtte for menn (7 individuelle og en lagkonkurranse) og seks for kvinner (fem individuelle og en lagkonkurranse). Kina ble beste nasjon med tolv gullmedaljer foran Sør-Korea med tre.
Mahatsinia

Utseende

En middelsstor, bred og litt flat, gul og svart skjoldbille. Kroppsformen er bredt oval. Kroppen er dekket av pronotum og dekkvinger som danner et skjold, den midtre delen er hvelvet men sidene ganske flate. Den midtre delen er stort sett svart, sidene for det meste gulaktige. Hodet er lite, antennene tynne og rundt halvparten så lange som kroppen. Pronotum er noe rundet, beina forholdsvis korte. Dekkvingenes forhjørner er noe framtrukne.

Levevis

Både larver og voksne lever på planter og eter fra dem.

Utbredelse

Arten lever på Madagaskar.
RNAS Culdrose

RNAS Culdrose, også kjent som HMS «Seahawk», (ICAO-flyplasskode: EGDR) er en flystasjon i Helston på halvøya The Lizard i Cornwall, tilhørende Royal Navy. Den er Europas største helikopterbase og har 3000 mannskaper. Hovedoppgaven er å støtte Merlin- og Sea King-skvadronene i Fleet Air Arm.
Stasjonen ble påbegynt i 1942 da landmålere fra Admiralitetet begynte målinger ved Helston. RNAS Culdrose ble satt i operativ tjeneste som HMS «Seahawk» fem år senere.
Ruhnama

Ruhnama betyr «sjelens bok» og er skrevet av den tidligere turkmenske presidenten Saparmurat Nijazov. Boken er den viktigste i pensum i Turkmenistan.
Zinkrennan

Zinkrennan i Levanger er en fredet kapteinsgård. Gårdens egentlige navn er Renden Øvre, men fikk navnet etter den tidligere eier kaptein Zinke på 1700-tallet. Låna er fra 1840. Borgstua er eldre. Stabburet er tilflyttet til gården. Eiendommen var bopel for eidsvollsmannen Frederik Heidmann fra 1777 til 1821.
Præriebladet

Trivia

Figuren Davy Crockett har ingen ting med den historiske Davy Crockett å gjøre. Figurens italienske navn er Il grande Blek (Den store Blek), og det er bare i de skandinaviske oversettelsene han blir kalt Davy Crockett.
Taddeo Gaddi (maler)

Taddeo Gaddi (født ca. 1290-1300, død 1366) var en italiensk middelaldermaler og arkitekt. Som maler laget han alterstykker og murmalerier og er primært bemerket som en elev og tilhenger av Giotto. Som arkitekt er han kreditert designet av Ponte Vecchio.
Pen Jakke

Pen Jakke var en hiphop-gruppe fra Fredrikstad som ble startet i 1994 og oppløst i 2001. 
Gruppen ble startet da rapperne Ubåt og Sjel-Jonas, som utgjorde duoen Blazer (tidligere Blender), skulle lage musikken til en reklamefilm for Norsk Glassgjenvinning. Dette resulterte i sangen «Hekta på glass» som var deres første med norsk tekst. Etterhvert fikk de med seg Skranglebein og Fundamental fra duoen Pasifist som de hadde samarbeidet en del med. Kvartetten ga ut EP-ene De kom ridende i 1999 og Pen Jakke året etter. I 2000 kom albumet Østen, som ble deres eneste album. Albumet ble fulgt opp med EP-en Generasjon Hip Hop i 2001 hvor de blant annet samarbeidet med Apollo, Jørg-1 (fra Tungtvann), Dane (fra Klovner i kamp) og Kapabel, før de ble oppløst samme år. 
Pen Jakke ble gjenforent for to utsolgte konserter på John Dee, og en siste opptreden på Månefestivalen i 2016.
Patagonisk tannfisk

Beskrivelse

Tannfisk kan bli opp til 2 meter lang og nå en vekt på opptil 160 kg. Det blir antatt at den kan bli opptil 50 år. Navnet indikerer ikke synlige hoggtenner, men peker på en munn full av småtenner.

Næringsgrunnlag

Tannfisk lever hovedsakelig av krill.

Fiskeri og regulering

Tannfisk er ikke registrert som en truet art, og man kan få kjøpt tannfisk som er fanget under sertifisering av Marine Stewardship Council (MSC). Men kun en liten del av den totale fangsten av tannfisk er regulert. Fiskeriet i Sørishavet er MSC sertifisert kun for fisket i området rundt Sør-Georgia. Fisket i Ross- og Amundsenhavet ved Sydpolen er er ikke regulert.
Tannfisk vokser sakte og forplanter seg sent i livet, og er derfor utsatt for overfiske.

Chilensk havabbor

Tannfisk blir i mange land solgt under merkenavnet chilensk havabbor, men dette er en helt misvisende betegnelse siden tannfisk ikke er en havabbor, og ikke har noen spesiell tilknytning til Chile.
Ossietzkyprisen

Ossietzkyprisen deles ut av Norsk P.E.N. for fremragende innsats for ytringsfriheten. Prisen deles ut årlig på Fengslede Forfatteres Dag, 15. november.
Prisen har sitt navn etter den tyske forfatteren og nobelprisvinneren Carl von Ossietzky.
Svalbardloven

Svalbardloven (Lov om Svalbard) er en norsk lov fra 17. juli 1925 som har til formål å implementere Svalbardtraktatens bestemmelser i norsk rett. Svalbardloven fastslår og regulerer Norges myndighetsutøvelse og andre forhold knyttet til Svalbard. Loven gir også hjemmel til å treffe andre lover, og blant lovene som er hjemlet i Svalbardloven finner vi blant andre Svalbardmiljøloven av 2001.
Loven forvaltes av Kongen, og regjeringen via Sysselmannen på Svalbard. Sysselmannen håndhever lovens bestemmelser og utøver sanksjonsmyndighet under loven.
Ares Vallis

Ares Vallis er en dal på Mars, oppkalt etter det greske navnet for Mars; Ares, krigsguden. Den har tilsynelatende blitt skåret ut i terrenget av væsker, muligens vann. Dalen 'flyter' nordvestover og ut i det kuperte Margaritifer Terra hvor Iani Chaos-fordypningen (180 km lang og 200 km bred) er koblet til begynnelsen av Ares Vallis av en 100 km bred overgangssone rundt 342,5° Ø (17,5 W) og 3° N. Den fortsetter deretter gjennom det gamle høylandet Xanthe Terra, og ender i den delta-lignende regionen Chryse Planitia. Ares Vallis var landingsstedet for NASAs romsonde Mars Pathfinder somo studerte et område av dalen nær grensen til Chryse i 1997.
Glitter

Glitter er en slags dekorasjon av tynne sammenbundne metallglinsende striper som kan minne om iskrystaller. Opprinnelig var det girlander av metall til bruk for juledekorasjon. Moderne glitter er vanligvis et plastprodukt, og brukes speisilet for å pynte juletrær. Det kan også henge fra taket eller omkranse statuser, lampeføtter eller andre gjenstander. Glitteret ble oppfunnet i Nürnberg, Tyskland, i 1610, og var opprinnelig laget av sølv.

Historikk

Glitter ble oppfunnet i Nürnberg omkring 1610. Opprinnelig ble det laget av ekstruderte tråder av sølv. Fordi sølv korrodereres raskt, ble andre blanke metaller brukt som erstatning.
Tidlig på 1900-tallet tok produsenten i bruk billigere aluminium-basert glitter. Frankrike var verdenslende i produksjonen inntil første verdenskrig. Produksjonen opphørte under krigen pga . metallmangel.
Blyfolie ble ofte brukt i glitterproduksjonen gjennom 1900-tallet. Etter 1960 ble blyglitter faset ut, da det var bekymring for at barn skulle bli eksponert for blyforgiftning. I USA, konkluderte Food and Drug Administration (FDA) i august 1971 at blyglitter utgjorde en unødvendig helserisiko for barn, og overbeviste produsenter og importører om å frivillig stoppe bruken av bly fra 1. januar 1972. FDA innførte ikke direkte forbud, da det ikke forelå tilstrekkelig sterke indikasjoner på den eventuelle helsefaren."
Moderne glitter blir vanligvis laget av polyvinylkloridfilm (PVC) dekket av et metallisk lag. Polyetylentereftalat jhar også blitt brukt.

Symbolsk bruk

Tyskere snakker om rader av militære medaljer og dekorasjoner som «Lametta» ([tysk språk|tysk]] for glitter), når standspersoner pynter seg i fulle regalia eller på høyt formalitetsnivå. Uttrykket ble skapt for å beskrive Hermann Görings framtoning, f.eks. i en  «Chanson» av Claire Waldoff, «Rechts Lametta, links Lametta, Und der Bauch wird imma fetta» (til høyre glitter, til venstre glitter, og vommen blir stadig feitere).
Komikeren Loriots film fra 1977 «Weihnachten bei Hoppenstedts» (Jul hos familien Hoppenstedt) er om en familiejul der en bestefar med prøyssisk utdannelse nynner på «Helenenmarsch» med «ra-da-buff», mens han beklager mangelen på glitter («Früher war mehr Lametta!». Før var det mer glitter! har blitt et munnhell.

Annen bruk

Glitter har en utbredt bruk i flere indiske tradisjoner, inkludert dekorasjon av bilder, girlandere for bryllup og andre seremonier, samt ornamentalt seletøy for hester og elefanter.
Suspensjon (arbeidsforhold)

Suspensjon av arbeidsforhold foreligger hvor en arbeidstaker blir pålagt å fratre arbeidsforholdet mens saken undersøkes. Suspensjonen er midlertidig og innebærer at arbeidstakeren ikke har rett til å utføre sitt arbeid eller oppholde seg på arbeidsplassen. Arbeidstakeren har imidlertid rett til lønn mens han er suspendert.

Suspensjon etter arbeidsmiljøloven

Arbeidsgiveren kan suspendere en arbeidstaker dersom det er grunn til å anta at arbeidstakeren har gjort seg skyldig i forhold som kan medføre avskjed. Det er ikke tilstrekkelig for suspensjon at det synes å være grunnlag for avskjed. I tillegg til dette må virksomhetens behov tilsi at arbeidstakeren må fratre mens saken undersøkes. Arbeidsgiveren må løpende vurdere om vilkårene for suspensjon er oppfylt.
Saksbehandlingen er som ved oppsigelse, så langt disse reglene passer. Spørsmålet om suspensjon må drøftes med arbeidstakeren og han har rett til å la seg bistå av en rådgiver. Beslutningen om suspensjon skal meddeles skriftlig til arbeidstakeren personlig eller ved rekommandert brev. Dersom suspensjonen varer lengre enn tre måneder må den ha særskilt grunnlag. I brevet skal arbeidstakeren opplyses om forhandlingsrett og søksmålsrett og fristene for dette. Domstolen kan kjenne en urettmessig supensjon ugyldig og virkningen er da gjeninntredelse og eventuell erstatning for både økonomisk og ikke-økonomisk tap (tort og svie).

Suspensjon etter tjenestemannsloven

En tjenestemann kan midlertidig fjernes fra stillingen inntil det kan avgjøres om det er grunnlag for avskjed. Det er et vilkår at tjenestens tarv krever det og det er grunn til å anta at vedkommende har gjort seg skyldig i atferd som kan føre til avskjed, jf tjenestemannsloven § 16. Tjenestens tarv er ikke definert i loven. Det avgjørende er at det ville virke skadelig for tjenesten om vedkommende gjenopptok arbeidet før avgjørelse er truffet, samt at vedkommende kan forspille bevis.
Suspensjonen skal heves dersom vedtak om avskjed ikke er truffet innen 6 måneder. Inntil avskjedsvedtak foreligger, har den suspenderte krav på stillingens lønn. Det kan gjøres fradrag for inntekt av annet arbeid i suspensjonstiden. 
De såkalt uavsettelige embetsmenn, dvs. embetsmenn som bare kan avskjediges ved dom før oppnådd aldersgrense, kan også suspenderes. Det skal reises sak for domstolene straks det foreligger vedtak om suspensjon, jf Grunnlovens § 22.
Turid Øversveen

Programleder på TV

For NRK jobbet hun med Ivar Dyrhaug i barneprogrammet Halvsju fra 1980-82. Etter et kortvarig virke i Janco Vision i 1983 og Radio Motor med blant andre Tande P. i 1984, ledet Øversveen sammen med Rita Westvik TV-programmet Lørdagssirkuset høsten 1985.  I 1986 ledet hun Nitimen, samt innsamlingsaksjoner som Røde fjær for kreftsaken med Odd Grythe, før hun med Bjarte Ytre-Arne ledet Blikkbåx på NRK. Med Øystein Bache ledet hun prateprogrammet Hotell (TV-program) i 1990. For NRK2 deltok hun i Direkte lykke. Med  Frode Alnæs fant hun 15 000 norske faddere for TV 2-aksjonen Ei hand å holde i i 1997.

Produksjon

Øversveen begynte i New Deal (reklamebyrå) med Håkon Øverås for å produsere reklamefilmer. De fikk priser for en reklamefilm for VG og Gullruten for Gullfisken-promoen «Bohem» i 1999, sammen med Hans Petter Moland, Ingvar Moi, Eivind Moe og Ivar Vereide. Året etter fusjonerte byrået med Marius Holst og Pål Sletaune til reklame- og spillefilmsbyrået 4 1/2 Film. 
Hennes spillefilmdebut var Amatørene i 2001.

Annet

Øversveen er gift med skuespilleren Bjørn Floberg.
Vidar Bauer

Biografi

For det meste av sin aktive karriere spilte han for Kolbotn Håndball. Han var den tredje av fem søsken, og hans brødre Runar Bauer og Hans Edvard Bauer spilte også for Kolbotn.
Mellom 1978 og 1985 spilte han 153 internasjonale kamper for det norske landslaget.
Bauer vant serien med Kolbotn i 1983 og 1984.
Bauer ble æresmedlem av Kolbotn IL i 1985 og i 1999 fikk han Håndballstatuetten til anerkjennelse av sitt bidrag til norsk håndball.
Etter å ha sluttet som spiller, har Bauer vært  trener for en rekke lag, både på senior- og juniornivå.
Weihebroen

Weihebroen er en del av Zhengzhou–Xi'an passasjerjernbane, som er en høyhastighetsjernbane mellom Zhengzhou og Xi'an i Folkerepublikken Kina. Weihebroen er 79 732 m lang og krysser elven Wei He to ganger. Broen var inntil 2010 verdens lengste, men er nå på tredjeplass etter to andre kinesiske jernbanebroer. 
Den må i store stykker beskrives som en jernbanetrase på stylter (viadukt) det målsetningen ikke primært er å krysse elver og slukter, men å holde jevn høyde med god klaring til bakken både av sikkerhetsgrunner og for ikke å hindre kryssende trafikk eller jordbruk. Dette er noe som er blitt meget vanlig for jernbane- og motorveitraseer både på fastlandet og i Taiwan.  
Broen ble fullført i 2008, og passasjerlinjen åpnet i februar 2010.
Verktøy

Verktøy er redskap man bruker til å reparere, montere, demontere, lage, eller vedlikeholde noe med.
In the Company of Actors

Handling

In The Company of Actors er en dokumentar med de australske skuespillerne Cate Blanchett, Hugo Weaving, Justine Clarke og Aden Young idet de forbereder seg på å sette opp Henrik Ibsens teaterstykke Hedda Gabler i Sydney Theatre Company. Selve premieren skulle avholdes i Brooklyn Academy of Music (BAM) i New York. Dokumentarfilmen skulle gi et innblikk i hvordan skuespillere jobber.
Rollebesetning

Rollebesetning (engelsk: casting) er en ofte lengevarende prosess med henblikk på utvelgelse av de rette skuespillere til rollene i en teateroppsetning, musikal, film, reklame osv.
Hver oppsetning og film har sine rollefigurer, som nøye skal spilles av de helt riktige skuespillerne. Det er ikke tale om at man skal finne den «beste» skuespilleren, men den «riktige» skuespilleren til rollen. Rollebesetningen er kompleks og foregår oftest i flere omganger for å avdekke, avprøve og teste om skuespilleren har de nødvendige og ønskede skuespillermessige ferdighetene som kreves for å spille rollen, men også om skuespilleren passer til den karakter (type) som fordres for å passe inn i den helhet og illusjon som oppsetningen eller filmen skal fremvise. Skuespilleren skal utover å kunne spille rollen passe inn i filmens kontekst og form, for ikke å forstyrre, og passe sammen med de øvrige skuespillerne. Å finne den rette samlede besetningen er en omfattende oppgave, på like fot med alle andre deler i en sceneproduksjon for at det endelige resultatet står lysende klart.
Valget av den «riktige» skuespilleren er derfor en viktig prosess for produksjonens endelige uttrykk. Skuespillerne er de som formidler oppsetningens eller filmens budskap og gjøres det feil i rollebesetningsprosessen, i betydningen av at man ikke finner den «riktige» skuespilleren, tar hele produksjonen skade fordi det forstyrrer publikumsopplevelsen. Skuespillerens arbeid må ikke forstyrre historien og publikum skal ikke tenke over om skuespilleren er det rette valget.
Nyhetsbyrå

Historie

Det eldste nyhetsbyrået er Agence France-Presse (AFP). Det ble grunnlagt av franskmannen Charles-Louis Havas i 1835 under navnet Agence Havas. To av hans ansatte, Paul Julius von Reuter og Bernhard Wolff, etablerte senere konkurrerende nyhetsbyrå i henholdsvis  London og Berlin.
So Fujitani

Karriere

So Fujitani startet sin profesjonelle karriere i Vissel Kobe i 2015.
Han ble tatt ut i Japans tropp til VM i fotball U-20 2017.
Palandt

Palandt er en lovkommentar til Bürgerliches Gesetzbuch og enkelte tilknyttede lover. Den utkommer årlig i oppdatert utgave, og hører til de viktigste standardverker innen tysk rettsvitenskap og er et av de fremste daglige hjelpemidler for praktiserende jurister. Den utkommer på Verlag C. H. Beck. Palandt er på ca. 3 200 sider. For å få plass til den enorme informasjonsmengden en kommentar til BGB krever i ett bind, benyttes et fagspråk der nesten ethvert lengre ord er forkortet. Dette gjør Palandt tilnærmet uleselig for ikke-jurister. Derimot er den for en øvet bruker svært praktisk sammenlignet med andre lovkommentarer, som den meget omfattende Staudinger. Palandt er tillatt hjelpemiddel ved annen juridiske statseksamen i de fleste tyske delstater.
Initiativet til verket ble tatt av den nasjonalsosialistiske regjeringen på 1930-tallet. Verket ble oppkalt etter dr. Otto Palandt, president for Reichsjustizprüfungsamt og en linjetro nasjonalsosialist, som utarbeidet de innledende tekstene til de ti første utgavene. Hensikten med verket var at nasjonalsosialistene ønsket å sette sitt preg på tolkningen av BGB og minske innflytelsen fra tidligere lovkommentarer.
Vektløfting under Middelhavslekene 1955

Vektløfting under Middelhavslekene 1955. Vektløfting var en av flere sporter under de andre Middelhavslekene som ble arrangert i Barcelona i Spania i perioden 15. til 25. juli 1955. Det ble konkurrert i sju vektklasser i vektløfting, kun for menn. Egypt ble beste nasjon med tre gullmedaljer foran Italia med to.
John Yonge Akerman

Biografi

Han ble tidlig sekretær for William Cobbett; i 1838 for London and Greenwich Railway Company; og seinere for Lord Albert Conyngham (seinere Lord Londesborough).
I januar 1834 ble Akerman valgt til medlem av Society of Antiquaries. Høsten 1848 ble han sekretær sammen med Henry Ellis for foreningen, og fem år seinere sekretær alene. Han hadde stillingen inntil 1860, da dårlig helse gjorde at han måtte fratre og også som redaktør for Archæologia.
I 1836 startet han tidsskriftet Numismatic Journal som på tiden var det eneste engelske tidsskrifter av sitt slag, og som han hovedsakelig bekostet selv. Det ble utgitt to bind med ham som redaktør. Han hjalp med å danne Numismatic Society of London, som holdt sitt første regulære møte i desember 1836. Akerman var sekretær fram til 1860, og redaktør for samfunnets tidsskrift, som utkom for første gang i 1838 som Numismatic Chronicle. Fra 1869 bodde Akerman i Abingdon hvor han døde.